Wildvanger sterf: 'Hy was 'n legende en 'n yster gewees' | Maroela Media
Coena Smith sr. Foto: Verskaf
Die bekende wildvanger van Limpopo wat Dinsdagmiddag in 'n helikopterongeluk dood is, word volgende week Woensdag gegroet.
Coena Smith sr. (69) van Waterberg-wilddienste in Vaalwater het gesterf nadat die Bell-47-helikopter waarin hy was buite Alldays neergestort en in vlamme uitgebars het. 'n Passasier, Dean Oosthuizen, het die ongeluk oorleef en sterk in die hospitaal aan. Smith sr. en die passasier was besig om wild te vang toe die helikopter neergestort het.
"Hy het tot op sy laaste dag dit gedoen waarvoor hy lief was – hy het gevlieg en hy was in die veld gewees," het Coena Smith jr., een van Smith sr. se drie seuns, gesê.
Smith jr. het gesê dit is nog nie presies duidelik wat tot die ongeluk gelei het nie, maar dat daar vermoed word die enjin het uitgesny. "Die helikopter het getol en hard die grond geslaan." Volgens Smith jr. het Oosthuizen sy pa uit die helikopter getrek toe dit aan die brand geslaan het voor hy self sy bewussyn verloor het.
Die uitgebrande wrak van die helikopter. Foto: Verskaf
Smith sr. en Oosthuizen is op die toneel behandel waarna 'n helikopter Smith sr. na 'n hospitaal in Pietersburg sou vervoer. Sy toestand het egter versleg en hy is na 'n hospitaal in Alldays geneem waar hy kort daarna beswyk het.
Smith sr. het meer as 45 jaar se ondervinding in die bedryf. "Hy was 'n baie hardwerkende man wat altyd vriendelik was en plannetjies gehad het. Hy was 'n baie goeie leermeester en ons sal hom ewig dankbaar wees vir dit wat hy ons geleer het.
"Hy was 'n baie goeie en liefdevolle pa gewees en het baie openlik gepraat. Ons het altyd naweke as familie saamgekom en dan saam gekuier en gebraai en lekker gesels oor die bedryf."
Coena Smith sr. (heel regs) saam met sy drie seuns. Foto: Verskaf
Volgens Smith jr. was sy pa passievol gewees en het hy alles voluit gedoen in sy lewe. "Hy was baie lief vir die wildbedryf en het respek vir diere en vlieg gehad. Hy het altyd vir ons gesê dat hy na al die jare nog nie alles weet nie en nog elke dag leer."
Smith jr. het gesê dit is 'n mate van troos dat hulle pa gesterf het op 'n manier wat hy sou wou. "Hy was 'n legende gewees, 'n yster van 'n man."
Hy sou in Desember 70 geword het. Smith sr. word op 7 Augustus by die AWA-veilingslokaal in Vaalwater gegroet.
Marlene van Staden, burgemeester van Nylstroom (Modimolle), het Smith sr. ook as 'n legende beskryf.
"Dit is 'n groot tragedie en verlies vir die gemeenskap. Daar is soveel staaltjies wat ek van hom kan onthou en wat ek kan oorvertel."
Rus in vreede my ou maat. Sterkte vir julle wat agter bly want Coena was my held.
Alle eer aan 'n persoon wat sy eie skoene vol gestaan het, sterkte aan die familie en vriende.
Sterkte – voorwaar 'n legende
Rus in vrede daar in die hemelse natuur.
Ons het die eerste keer op laerskool saamgespeel en later baie dae letterlik omgevlieg op ons wildsplaas wanneer ons getel en/of gevang het ___ Ou Coena , baie dankie vir al die mooi herinneringe !